Ofertă colosală pentru Robert Lewandowski: peste 100 de milioane de euro pe sezon. Răspunsul polonezului
Robert Lewandowski (35 de ani), atacantul Barcelonei, are contract cu formația catalană până în 2025, cu opțiune de prelungire pe încă un sezon.
Lewandowski pare că și-a recăpătat forma cu care obișnuise fanii, în acest sezon marcând 20 de goluri și oferind 9 pase decisive în cele 39 de meciuri jucate. Atacantul polonez al Barcelonei tocmai ar fi primit o ofertă impresionantă din Arabia Saudită, susține Mundo Deportivo.
Potrivit publicației catalane, un club din Arabia Saudită, al cărui nume nu este dezvăluit, i-ar fi oferit lui Robert Lewandowski un salariu anual de peste 100 de milioane de euro. Polonezul ar fi refuzat însă propunerea, transmițând că nu se gândește să plece de la Barcelona.
Robert Lewandowski a răspuns ofertei din Arabia Saudită
"Sunt la Barcelona de un an și jumătate și mă simt foarte bine, sunt foarte fericit. Îmi doresc să rămân la Barcelona", a spus Robert Lewandowski, în interviurile acordate recent.
"Nu, mulțumesc", ar fi fost mesajul sec transmis de Robert Lewandowski clubului din Arabia Saudită care l-a ofertat, susține Mundo Deportivo.
Sursa citată scrie că Lewandowski și soția sa se simt foarte bine în Barcelona și nu iau în calcul schimbarea orașului. În cazul în care va decide să aibă o experiență pe un alt continent, polonezul ar fi mai degrabă tentat de Statele Unite ale Americii decât de Arabia Saudită.
Lewandowski a sosit la Barcelona în vara anului 2022, când a fost cumpărat de la Bayern, pentru 45 de milioane de euro. Atacantul a marcat până acum 53 de goluri în 85 de meciuri și a câștigat două trofee - titlul în LaLiga și Supercupa Spaniei.
Robert Lewandowski se pregătește acum de un duel deosebit de important la naționala Poloniei, contra Țării Galilor, marți, de la 21:45, în finala barajului pentru EURO 2024.
Urmăriți SPORT.RO și pe Google News